P6_TA(2004)0023

Gruzija

Resolucija Evropskega parlamenta o Gruziji

Evropski parlament,

- ob upoštevanju Sporazuma o partnerstvu in sodelovanju med Evropskimi skupnostmi in njihovimi državami članicami na eni strani in Gruzijo na drugi strani [1], ki je začel veljati leta 1999,

- ob upoštevanju svojih prejšnjih resolucij o odnosih z državami tega območja, zlasti svojega priporočila z dne 26. februarja 2004 o politiki EU do južnega Kavkaza [2],

- ob upoštevanju porajajoče se širše Evrope — sosedske politike Evropske unije, ki vključuje to območje, in določenih dolgoročnih ciljev držav na tem območju, da se bodo v polni meri vključile v evropsko integracijo in sodelovanje,

- ob upoštevanju člena 103(4) svojega Poslovnika;

A. pozdravlja politične in gospodarske spremembe, ki se trenutno izvajajo, ukrepe za vzpostavljanje trdnih in učinkovitih demokratičnih institucij ter prizadevanja vlade, da se spopade z veliko korupcijo in tako vzpostavi mirno in uspešno Gruzijo, ki lahko prispeva k stabilnosti na tem območju in v ostali Evropi,

B. ob obžalovanju nedavnih izbruhov nasilja v Južni Osetiji in stopnjevanju nasilja, ki je vodilo k smrtnim žrtvam, poškodbam in resni materialni škodi,

C. ker pomanjkanje napredka pri reševanju sporov v Abhaziji in Južni Osetiji ovira razvoj Gruzije,

D. ker mora Evropska unija v sodelovanju z Organizacijo za varnost in sodelovanje v Evropi (OVSE) ter z drugimi akterji povečati svojo trenutno podporo prizadevanjem pomoči pri reševanju sporov v Gruziji in na območju južnega Kavkaza,

E. ker so "predsedniške volitve" v Abhaziji, izvedene 3. oktobra 2004, brez sporazuma o končnem statusu Abhazije nezakonite in nesprejemljive ter ker so te volitve temeljile na volilnem telesu 115000 ljudi, medtem ko se je več kot 300000 Gruzijcem z izgonom iz njihovih domov na tem območju pred tem odvzelo volilno pravico,

F. ob obžalovanju nedavne izjave ruskih oblasti o uporabi strategije preventivnega napada na južnem Kavkazu kot ruske varnostne doktrine in ob opozarjanju na pomembno vlogo, ki bi jo Rusija morala imeti pri reševanju obstoječih sporov;

1. izraža svojo popolno podporo suverenosti in ozemeljski celovitosti Gruzije ter opozarja, da je v Abhaziji in Južni Osetiji spore treba reševati s pogajanji, vzpostavljanjem zaupanja in izključno na miren način, s spoštovanjem pravic narodov v Gruziji, da ohranijo svoje lastne kulturne, socialne, gospodarske in politične cilje;

2. zahteva od gruzijske vlade, da opredeli svojo zavezanost avtonomiji Abhazije in Južne Osetije, ki se zdi predpogoj za doseganje mirne rešitve konfliktov in nacionalne združitve, temelječe na sporazumu;

3. vztraja, da je popolna demilitarizacija (razen skupnih mirovnih sil OVSE) spornega območja Južne Osetije predpogoj za trajno mirno rešitev spora v tej regiji, in poziva Svet, da podpre nadaljnjo povečanje učinkovitosti misije OVSE na tem območju;

4. zavrača "predsedniške volitve" v Abhaziji kot nezakonite in poziva Komisijo in Svet, da podpreta okrepitev pogajalskih procesov v gruzijsko-abhaškem sporu, ki jih vodi OZN;

5. pozdravlja začetek misije EVOP za krepitev pravne države v Gruziji in meni, da misija predstavlja korak naprej za odnose med EU in Gruzijo ter pri napredku slednje pri vzpostavitvi globljih in učinkovitejših odnosov z EU in zasledovanju ciljev evropske sosedske politike;

6. poziva Evropsko unijo in predsedstvo, da posebnemu predstavniku EU za južni Kavkaz omogočita vsa potrebna sredstva, da deluje učinkovito in vidno, ter da nadalje odločno ukrepata v smeri političnih ciljev EU na tem območju, vključno s pripravljenostjo posredovanja v sporu;

7. poziva Svet in Komisijo, da v ta proces zagotovitve stabilnosti s političnimi pogajanji v polni meri vključita Rusko federacijo, in poziva vlado Ruske federacije, da se vzdrži vsakega dejanja, ki bi lahko ogrozilo ta proces; poziva Svet in Komisijo, da vprašanje o gruzijski ozemeljski celovitosti vključita v načrt dialoga z Rusijo v okviru Sporazuma o partnerstvu in sodelovanju;

8. poziva Rusko federacijo, da spoštuje svoje obveznosti, ki jih je sprejela na vrhu OVSE v Istanbulu leta 1999, o zmanjšanju in umiku ruskih vojaških sil iz Gruzije, in podpira gruzijsko zavezo, ki jo je predsednik Saakashvili izrazil pri OZN, da tuje vojaške enote ne bi vkorakale, v kolikor se umakne ruska vojska;

9. s tem v zvezi pozdravlja dosežen sporazum o prihodnjem srečanju med gruzijskim predsednikom vlade Zurabom Zhvanio in separatističnim voditeljem Južne Osetije Eduardom Kokoitijem; poziva Svet, da pozorno spremlja razvoj dogodkov, si nadvse prizadeva olajšati dialog in preprečiti, da bi se napeta situacija še stopnjevala;

10. poziva k dejavni vključitvi EU v razvoj vrste pobud za preseganje mrtvega stanja na tem območju;

11. naroča svojemu predsedniku, naj to resolucijo posreduje Svetu, Komisiji, predsedstvu, generalnemu sekretarju Združenih narodov, Organizaciji za varnost in sodelovanje v Evropi, generalnemu sekretarju NATO, gruzijskemu predsedniku in parlamentu in de-facto oblastem v Južni Osetiji in Abhaziji.

[1] UL L 205, 4.8.1999, str. 1.

[2] P5_TA(2004)0122.

--------------------------------------------------